b'\n_START_ARTICLE_\nFaisal I\n_START_SECTION_\nKehidupan awal\n_START_PARAGRAPH_\nFaisal diputerakan di Taif (Arab Saudi pada hari ini) pada 1883. Baginda merupakan putera ketiga Husain bin Ali. Baginda membesar di Istanbul dan belajar ilmu kepemimpinan daripada ayahandanya. Pada tahun 1913, baginda diundi sebagai wakil bandar Jeddah dalam parlimen Uthmaniyyah._NEWLINE_Pada tahun 1916, dalam satu misi ke Istanbul, baginda melawat Damsyik sebanyak dua kali. Dalam salah satu daripada lawatan tersebut baginda menerima Protokol Damsyik, menyertai kumpulan Arab nasionalis Al-Fatat manakala ayahandanya pula menjadi raja Kerajaan Hijaz.\n_START_SECTION_\nPerang Dunia Pertama dan Pemberontakan Arab\n_START_PARAGRAPH_\nPada 23 Oktober 1916 berlaku pertemuan pertama antara baginda dengan T.E. Lawrence, seorang pegawai muda daripada risikan British di Kaherah. Pertemuan tersebut mengambil tempat di Wadi Safra. Pada ketika itu Lawrence sudah pun mempunyai visi sebuah negara Arab pasca-perang yang merdeka, dan menyedari perlunya mencari seorang lelaki yang tepat untuk memimpin pasukan Arab untuk mencapai visi tersebut._NEWLINE_Dengan bantuan Lawrence, baginda menyebelahi tentera British dan memimpin pemberontakan Arab menentang Empayar Uthmaniyyah bagi menamatkan sistem khilafah. Selepas pengepungan yang panjang baginda berjaya menakluk Madinah._NEWLINE_Walaupun Faisal merupakan keturunan Nabi Muhammad s.a.w., motivasi utama baginda bukanlah agama sebalinya kemerdekaan dan nasionalisme Arab.\n_START_SECTION_\nSelepas Perang Dunia I\n_START_PARAGRAPH_\nPenglibatan dalam persidangan keamanan Pada tahun 1919, Faisal memimpin delegasi Arab ke Persidangan Keamanan Paris 1919 dan dengan sokongan Gertrude Bell yang berpengetahuan dan berpengaruh, berusaha mengasaskan Emiriah Arab yang merdeka meliputi wilayah-wilayah yang pernah dikuasai oleh Empayar Uthmaniyyah. Peranannya dalam pemberontakan Arab dinyatakan oleh Lawrence dalam bukunya Seven Pillars of Wisdom. Walau bagaimanapun ketepatan buku itu dikritik oleh sebahagian sejarawan._NEWLINE_Syria Besar_NEWLINE_Pasukan British dan Arab menguasai Damsyik pada Oktober 1918, yang mana kemudiannya diikuti Gencatan Senjata Mudros. Dengan tamatnya pemerintahan Turki pada bulan Oktober tersebut, Faisal membantu membentuk kerajaan Arab di bawah perlindungan British di kawasan Syria Besar yang dikuasai Arab. Pada Mei 1919, pilihan raya diadakan bagi Kongres Kebangsaan Syria.'